Vermiste Brakpan-vrou se liggaam gekryYolandi Botes (35) het op 26 April spoorloos verdwyn (Foto: Truth and Justice Continue, Facebook) Yolandi Botes (35) van Brakpan, Gauteng, se ontbinde liggaam is digby die Vaal-vakansieoord by Villiers in die Vrystaat gevind. Botes is op 26 April omstreeks 06:30 die laaste keer by die OR Tambo Internasionale Lughawe in Johannesburg gesien toe ’n Uber-bestuurder haar opgelaai het. Sy het egter nooit haar bestemming bereik nie en is daarna as vermis aangemeld. Brig. Motantsi Makhele, woordvoerder van die polisie, sê ’n pa en seun het Dinsdag by die Vaal-vakansieoord visgevang toe hulle iets wat soos ’n liggaamsdeel lyk, in die water gewaar het. Hulle het die polisie na die toneel ontbied. “Die polisie se duikeenheid het verskeie liggaamsdele in die rivier ontdek,” het Makhele bevestig. Makhele sê die polisie kon deur ’n tatoeëermerk vasstel dat die liggaam dié van Botes is. Enigiemand met meer inligting oor die moord kan ao. Theun Fourie by 082 351 1622 bel.